Zelenskyy: Divê YE Îsbat Bike ku bi Me re Ye
Zelenskiyy dibêje ku YE wê bi beşdarîya Ukrayna pirtir xurt bibe.
Serokê Ukraynayê Volodymyr Zelenskyy îro Sêşemê bang li Yekîtîya Ewrupa (YE) kir ku di şerê Ukraynayê bi Rûsyayê de îspat bike ku YE bi wan re ye. Zelenskyy bi rêya vîdyoyê beşdarî civîna awarte ya Parlamentoya Ewrupa bû û hin peyam dan parlamane. " Îsbat bikin ku hun bi me re ne. Nîşan bidin ku hunê me bernedin. Îsbat bikin ku hun bi rastî Ewrupî ne û jîyan wê dijî mirinê bi ser bikeve û ronahî wê dijî tarîyê bi ser bikeve. " Ukrayna do Duşemê bi fermî bo beşdarîya YE, serî li blokê dabû û Zelenskyy di axaftina xwe de qala wê mijarê jî kir "Em jibo ku bibin endamên wekhev yên Ewrupayê tekoşînê dikin. YE wê bi beşdarîya me pirtir xurt bibe." Serokên heşt welatên Ewrupaya Navîn û Rojhilat roja Duşemê bi piştgirîya endamtîya Ukrayna ya bo YE nameyeke weşandin. Wan bang kir ku divê Ukrayna demûdest statuya berendamtîya YE wergire û danûstandinên endamtîyê yên fermî destpê bikin. Serokê Konseya YE, Charles Michel piştî axaftina Zelenskyy got ku pêdivî ye ku YE daxwaza rewa ya Ukrayna ya bo beşdarbûnê bi rengekî cidî binîrxîne. Lê, wî dîyar kir ku ew yek wê dijwar be jiber ku li Ewrupa nêrînên cûda li ser berfirehkirina YE hene. Gelek parlamenterên YE di civînê de bo piştgirîya bi Ukrayna re sembolên bi rengên şîn û zer yên ala wê li xwe kiribûn û herwiha bi çepikan jî piştvanîya axaftina Zelenskyy kirin.